पूर्णिमा शादीशुदा अनिमेष से प्यार तो कर बैठी, लेकिन उसकी नीयत का पता चलने पर बुरी तरह टूट गई
इंदु इन दिनों बात-बात पर धमकी देने लगी है कि अगर मैंने किसी और से संबंध रखे तो वह घर छोड़कर चली जाएगी। हमारे बीच रोज ही लड़ाई होने लगी है। मैं अब और नहीं निभा पाऊंगा पूर्णिमा।
“अब बहुत मुश्किल हो रहा है पूर्णि मिल पाना। हमारे इस रिश्ते को और आगे बढ़ाना। लगता है इंदु को शक हो गया है कि मेरा एक्स्ट्रा मैरिटियल अफेयर चल रहा है,” अनिमेष ने कहा तो पूर्णिमा यह सुन स्तब्ध रह गई।
वे तीन महीने बाद मिल रहे थे। वह बहुत खुश थी और कार में बैठते ही उसका दिल किया कि वह अनिमेष के सीने से लग जाए। लेकिन कार स्टार्ट कर पूर्णिमा से मिलने की खुशी जाहिर या जताए बिना ही अनिमेष ने बहुत ही रुखाई से यह कहा था।
अनिमेष के व्यवहार से आहत पूर्णिमा ने किसी तरह खुद को संभालते हुए पूछा,“ पर कैसे और किस बात से शक हुआ है इंदु को? तुम तो मुझसे लंबे समय से मिले भी नहीं। फोन भी तभी करते हो जब घर से बाहर होते हो?”
“यह मैं नहीं जानता, पर वह इन दिनों बात-बात पर धमकी देने लगी है कि अगर मैंने किसी और से संबंध रखे तो वह घर छोड़कर चली जाएगी। हमारे बीच रोज ही लड़ाई होने लगी है। मैं अब और नहीं निभा पाऊंगा पूर्णिमा।” अनिमेष कह रहा था, वह सुन रही थी। वह उसके चेहरे को देख रही थी, यह कहते हुए कोई दर्द नहीं था वहां। यह कहते हुए उसकी आवाज में कोई कंपन नहीं था। यह कहते हुए उसके भावों से कोई ग्लानि नहीं झलक रही थी।
अनिमेष को एहसास तक नहीं हो रहा था कि यह सुनना पूर्णिमा को कैसा लग रहा होगा! उसके दिल में कैसा तूफान उठ रहा होगा? कैसे वह अपने जज्बातों पर काबू करके उसे सुन रही होगी? आंसू बहने लगे थे, सारी सीमाएं तोड़। जब किनारा ही टूट जाए तो पानी के बहाव को कौन रोक सकता है!
“तुम मुझसे अब रिश्ता नहीं रखना चाहते? लेकिन हमारा रिश्ता न तो किसी कागज पर साइन करके बना है, न ही दुनिया वालों की गवाही के साथ, यह तो दिल का रिश्ता है, मन से जुड़ा रिश्ता है… मैं बंद दरवाजे पर लगी कुंडी भी नहीं जिसे जब चाहे खोला और बाहर निकल गए। इस रिश्ते को कायम रखने, न रखने का फैसला केवल हमारा दिल कर सकता है, हमारा मन कर सकता है।
वैसे भी यह फैसला तुम अकेले कैसे कर सकते हो? क्या तुम्हारा प्यार चुक गया है? या शायद प्यार को भी तुम सहूलियत और सुविधा के अनुसार करने की चीज मानते हो? ऐसे कैसे तुम मुझे छोड़ सकते हो? ऐसा मत करो मेरे साथ। तुम्हारे बिना जी नहीं पाऊंगी।” पूर्णिमा रो रही थी, विनती कर रही थी।
अनिमेष चुप रहा। उस पल पूर्णिमा को लगा कि जैसे वह प्यार पाने के लिए गिड़गिड़ा रही है…प्यार तो एक एहसास होता है, खूबसूरत चाहत होती है, उसे पाने के लिए अनुरोध करना गलत है। उसकी अंतरात्मा ने उसे कचोटा यकायक!
चला गया था अनिमेष उसे बीच रास्ते में ही उतार कर कि मॉल में इंदु उसका इंतजार कर रही होगी। उसे शॉपिंग करानी है। वह देर तक खड़ी उसकी कार को जाते देखती रही।
घर लौट आई, पर थकान और विश्वास के टूटने के बोझ के साथ! उसने फिर कभी अनिमेष को फोन नहीं किया और उसके फोन आने की तो उसे उम्मीद थी ही नहीं।
चार साल हो गए हैं उन्हें अलग हुए। आज जब वह पीछे मुड़कर देखती है तो पाती है कि जब अनिमेष का साथ था तो जीवन में कितनी गति थी। उम्मीद के टिमटिमाते जुगनुओं के साथ सुबह रोशन होती थी। रात उसके सपनों में आने के ख्याल से उसे मीठी-मीठी थपकियां दे सुला देती थी। सुबह ऑफिस पहुंचते ही वह फोन करेगा, यह सोच पूर्णिमा गुनगुनाने लगती और सारे काम कैसे निपट जाते पता ही नहीं चलता।
मां की बीमारी, पापा का मां को बिस्तर पर लेटे या हमेशा हॉस्पिटल में भर्ती होते देख हताश रहना और उसका उन दोनों को संभालने के लिए चक्करघिन्नी की तरह घूमना। भागते-दौड़ते नौकरी पर जाना और थक हार कर हांफते हुए वापस आ फिर अपनी जिम्मेदारियों की चादर ओढ़ लेना। अनिमेष के आने वाले फोन और उसकी बातों के सहारे ही तो सब कर पाती थी वह।
“सब ठीक हो जाएगा पूर्णि,” जब वह कहता तो यह जानते हुए भी कि सब ठीक होना आसान नहीं है, उसे हौसला मिलता और वह नए जोश के साथ लड़ने को तैयार हो जाती। जब भी समय मिलता, वह फोन करता, लेकिन वह जब बात करना चाहती थी बात नहीं कर पाती थी। तब उसे लगता था कि इस समय जब उसे अनिमेष की जरूरत है, वह उसे फोन तक नहीं कर सकती।
तब कहीं मन में टीस उठती कि आखिर क्यों केवल वह अपनी कंविनियंस के हिसाब से उसे फोन करता है, उससे मिलता है, पूर्णिमा की सुविधा और सहूलियत का उसे कभी ख्याल नहीं आता? वह काम कर रही होती तो सब छोड़ उसका फोन अटेंड करती। कह नहीं पाती थी कि अभी समय नहीं है, थोड़ी देर बाद फोन करना। डरती थी कि न जाने फिर अनिमेष के लिए फोन करना कंविनियंट हो या न हो।
वह उसे फोन न करे, जब समय होगा वही कर लिया करेगा, अनिमेष हमेशा यही कहता था। इसलिए तो वह उसे ‘मि. कंविनियंट’ कहा करती थी। अनिमेष तब हंसते हुए कहता, ‘यू नो माई प्रॉब्लम्स।’
हां, वह जानती थी उसकी परेशानियां, लेकिन उससे प्यार करने से पहले, उससे एक रिश्ता कायम करने से पहले आखिर अनिमेष ने अपनी प्रॉब्लम्स के बारे में क्यों नहीं सोचा।
जब पूर्णिमा को अनिमेष से प्यार हुआ, यह जानते हुए भी कि वह विवाहित है, उसने कभी उससे बहुत ज्यादा अपेक्षाएं नहीं रखीं। बस कभी-कभी मिलने के लिए तो कहती थी। तब अनिमेष ने कहा, ‘मुश्किल है मिलना। बीवी को पता चल गया तो वह मुझे तलाक दे देगी।’
पूर्णिमा ने यह भी सह लिया। उसे देखने की चाहत को मन के अंदर कठोरता से बंद कर दिया। लेकिन वह अब सोचती है कि उससे रिश्ता रखने से पहले अनिमेष ने क्यों नहीं सोचा था कि इस रिश्ते को बचाए रखने के लिए, उसके मन को आहत न होने देने के लिए उसे भी कुछ एफर्ट्स करने होंगे। सब कुछ उसके जिम्मे कैसे डाल दिया अनिमेष ने और वह भी तो उसके हिसाब से ढलती गई। प्यार जो करती थी।
एक बार पूछा था उसने अनिमेष से जब वह अपनी प्रॉब्लम्स गिना रहा था, ‘प्यार तो तुम भी करते हो मुझे, फिर हर बार मुझे ही क्यों तुम्हारी सहूलियत के हिसाब से ढलना पड़ता है? या… नहीं करते? करते हो न प्यार?’
अनिमेष तब नाराज हो गया और गुस्से से बोला, ‘ऐसे बेमानी सवाल पूछ क्यों अपना और मेरा समय खराब करती हो? जितना समय मिला है उसमें प्यार भरी बातें कर लो। मुझे किस दे दो।’
हां, अनिमेष को आशिकी की बातें करना पसंद था। उसे अपनी तारीफ सुनना अच्छा लगता था। तारीफ सुनना किसे अच्छा नहीं लगता? पूर्णिमा को भी अच्छा लगता है। अनिमेष उसकी तारीफ करता था, पर इस बात के लिए कि वह कितने अच्छे से अपने मां-पापा की जिम्मेदारी उठा रही है। तब वह कहना चाहती थी कि ‘अनिमेष, तुम मेरी तारीफ करो, मुझे पैंपर करो। गुलाब की पंखुड़ियों से मेरे मन को सहलाओ।’
आज उसे लगता है कि अनिमेष के लिए प्यार करना मात्र खुद को एक ऐसे पायदान पर रखना था जहां वह घमंड से कह सके कि दो स्त्रियां उसके प्यार में पागल हैं! इंदु से शादी करना तो समाज में उसके पापा के रुतबे की वजह से अपना रुतबा कायम करना था और पूर्णिमा को अपने हिसाब से चलाने के गर्व की अनुभूति उसके अहंकार को पोषित करती थी।
कितनी देर से फोन बज रहा था।
“कैसी हो पूर्णि?” इतने वर्षों बाद अनिमेष की आवाज सुन सिहर गई वह।
“क्या हम मिल सकते हैं?” इंदु मुझे छोड़कर चली गई है। अपने बाप के पैसों का ज्यादा ही घमंड था उसे। मुझे हर समय नीचा दिखाने की कोशिश करती थी। मैं बहुत अकेला हो गया हूं। पांच बजे मैं फ्री हो जाऊंगा। मेरे ऑफिस आ जाना।”
पूर्णिमा को लगा इस समय भी वह उसके लिए नहीं, अपने लिए मिलना चाहता है। जैसे वह फिर से अपनी सहूलियत और सुविधा के हिसाब से उससे मिलना चाहता है।
“सॉरी, मि. कंविनियंट। मैं बिजी हूं।” पूर्णिमा ने कहा और फोन काट दिया।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें